b"\n_START_ARTICLE_\nFederaci\xc3\xb3 Catalana de Pirag\xc3\xbcisme\n_START_SECTION_\nHist\xc3\xb2ria\n_START_PARAGRAPH_\nA mitjan anys trenta del segle XX,  el Kayak Club de Catalunya que tenia la seu a Barcelona, fomentava aquest esport fent travessies pel riu Ebre i el litoral barcelon\xc3\xad, i fins i tot va iniciar les gestions per inscriure's a la Federaci\xc3\xb3 Internacional. El desenvolupament del pirag\xc3\xbcisme catal\xc3\xa0, per\xc3\xb2, es va frenar amb l'esclat de la Guerra Civil,  fins  que el 1954  es va obrir la primera delegaci\xc3\xb3 federativa de pirag\xc3\xbcisme a Lleida, quan aquest esport encara estava regulat per la Federaci\xc3\xb3 Catalana de Rem. La Federaci\xc3\xb3 Catalana de Pirag\xc3\xbcisme no es va crear fins al 1981 sota la presid\xc3\xa8ncia de Josep Maria March i no va quedar constitu\xc3\xafda oficialment amb les quatre federacions provincials fins al 1984. De Lleida van sorgir els primers grans campions com Quimet Larroya, que va ser el primer palista catal\xc3\xa0 que va participar en uns Jocs Ol\xc3\xadmpics a Roma 1960 i va guanyar diversos t\xc3\xadtols de campi\xc3\xb3 d'Espanya, durant els anys seixanta, o  Josep Biosca com a directiu i fundador del Ral\xc2\xb7li Internacional Tur\xc3\xadstic i Esportiu de la Noguera Pallaresa a Sort, on es va desenvolupar una gran afici\xc3\xb3 a les aig\xc3\xbces braves a trav\xc3\xa9s del Club Pirag\xc3\xbcista Vilamfror (actual Associaci\xc3\xb3 Esportiva Pallars).  L'afici\xc3\xb3 va anar creixent i l'any 1991 va desembocar en la construcci\xc3\xb3 del Parc Ol\xc3\xadmpic del Segre a la conflu\xc3\xa8ncia dels rius Segre i Valira a la Seu d'Urgell. El Parc del Segre va ser l'escenari de les proves d'esl\xc3\xa0lom dels Jocs Ol\xc3\xadmpics de Barcelona 1992, que tornaven al programa ol\xc3\xadmpic despr\xc3\xa9s d'haver-se celebrat per darrera vegada a Munic 1972. Des En el canal del Parc Olimpic del Segre, a la Seu d'Urgell, s'hi pot practicar el pirag\xc3\xbcisme en aig\xc3\xbces braves, i en el Canal Ol\xc3\xadmpic de Castelldefels, per aig\xc3\xbces tranquil\xc2\xb7les. Organitza totes les competicions catalanes de les diverses modalitats i tamb\xc3\xa9 coordina les competicions de car\xc3\xa0cter internacional que tenen lloc a Catalunya. En el decurs de la seva hist\xc3\xb2ria, la federaci\xc3\xb3 ha coorganitzat, juntament amb les federacions espanyola i internacional, molts gran campionats, com  els Campionats d'Espanya a l'estany de Banyoles, el 1959, els darrers que es van fer conjuntament amb els de rem, els Mundials d'aig\xc3\xbces braves de 1999 i 2009 a la Seu d'Urgell, una dotzena de proves de la Copa del M\xc3\xb3n en el mateix escenari, un Mundial de descens d'aig\xc3\xbces braves a Sort i un Mundial de marat\xc3\xb3 a Banyoles. Tamb\xc3\xa9 disposa d'una Escola Catalana pr\xc3\xb2pia amb seu a Lleida i dues m\xc3\xa9s gestionades pel Reial Club N\xc3\xa0utic Tarragona a Tarragona  i el Club N\xc3\xa0utic B\xc3\xa9tulo a  Badalona. Al mateix temps, tamb\xc3\xa9 t\xc3\xa9 Centres de Tecnificaci\xc3\xb3 a molts altres indrets, com la Seu d'Urgell, Sort, Lleida, Banyoles o Deltebre. S'estructura en les diverses disciplines i especialitats seg\xc3\xbcents: aig\xc3\xbces tranquil\xc2\xb7les, aig\xc3\xbces braves, descens en bot de competici\xc3\xb3 (r\xc3\xa0fting), caiac polo, hidrotrineu (hidrospeed), estil lliure (rodeo) i caiac de mar. Col\xe3\x83\xbblabora amb els centres de tecnificaci\xc3\xb3 i el Programa ARC per a la formaci\xc3\xb3 d'esportistes d'alt nivell. Tamb\xc3\xa9 organitza cursos de formaci\xc3\xb3 per a t\xc3\xa8cnics i \xc3\xa0rbitres.\n_START_SECTION_\n\xc3\x81ngel Fuembuena Com\xc3\xadn (1959-1964)\n_START_PARAGRAPH_\nPeriodista nascut a Saragossa, va anar a viure a Lleida poc despr\xc3\xa9s d'acabada la Guerra Civil i all\xc3\xa0 va treballar com a redactor esportiu del diari La Ma\xc3\xb1ana. Va ser el primer president de la Federaci\xc3\xb3 Lleidatana de Pirag\xc3\xbcisme, que en la pr\xc3\xa0ctica feia les funcions de Federaci\xc3\xb3 Catalana perqu\xc3\xa8 era l'\xc3\xbanica que existia a Catalunya quan el 1959 es va fundar la Federaci\xc3\xb3 Espanyola de Pirag\xc3\xbcisme, a la qual va quedar afiliada.\n_START_SECTION_\nJosep Biosca Tom\xc3\xa0s (1964-1978)\n_START_PARAGRAPH_\nExpert en pirag\xc3\xbcisme d'aig\xc3\xbces braves i autor de la primera carta n\xc3\xa0utica esportiva fluvial d'Espanya, va ser tamb\xc3\xa9 president del Comit\xc3\xa8 Nacional T\xc3\xa8cnic de Turisme N\xc3\xa0utic, president de la Comissi\xc3\xb3 Nacional d'Esl\xc3\xa0lom de la Federaci\xc3\xb3 Espanyola de Pirag\xc3\xbcisme, de la junta directiva de la qual va formar part, i membre de la Comissi\xc3\xb3 de Turisme de la Federaci\xc3\xb3 Internacional de Pirag\xc3\xbcisme. Va accedir a la presid\xc3\xa8ncia el 1964, any en qu\xc3\xa8 va fundar el Ral\xc2\xb7li Internacional de la Noguera Pallaresa que es disputa a Sort, el m\xc3\xa9s antic d'aig\xc3\xbces braves de l'estat espanyol.\n_START_SECTION_\nEliseu Gair\xc3\xad Enfont (1978-1981)\n_START_PARAGRAPH_\nVa practicar des de jove el pirag\xc3\xbcisme amb l'Huracans i l'any 1960 va ser preseleccionat per als Jocs Ol\xc3\xadmpics de Roma. Una vegada retirat, va ser entrenador, delegat de la secci\xc3\xb3 de pirag\xc3\xbcisme de l'Huracans i vocal de la junta directiva del club, i posteriorment va ser un dels fundadors i president del Club N\xc3\xa0utic Lleida, aix\xc3\xad com director t\xc3\xa8cnic del Ral\xc2\xb7li Tur\xc3\xadstic-Esportiu de la Noguera Pallaresa. Al principi dels anys 70 va entrar a la Federaci\xc3\xb3 Lleidatana, de la qual es va convertir en president el 1978.\n_START_SECTION_\nJosep Maria March P\xc3\xa0mpols (1981-1986)\n_START_PARAGRAPH_\nVa ser el primer campi\xc3\xb3 d'Espanya d'aig\xc3\xbces braves el 1965 i va pert\xc3\xa0nyer al Club Esportiu Huracans i al Club N\xc3\xa0utic Lleida, tamb\xc3\xa9 va destacar en la seva joventut com a jugador de tennis de taula amb el CD Antorcha i va practicar el tir ol\xc3\xadmpic.Excampi\xc3\xb3 d'Espanya de descens en aig\xc3\xbces braves l'any 1965, va ser el darrer president de la Federaci\xc3\xb3 Lleidatana de Pirag\xc3\xbcisme i el primer de la Catalana quan aquesta es va crear finalment al principi de 1982. Des del seu c\xc3\xa0rrec de president va ser un dels principals valedors perqu\xc3\xa8 la candidatura de Barcelona als Jocs Ol\xc3\xadmpics de Barcelona de 1992 inclogu\xc3\xa9s les proves de pirag\xc3\xbcisme en aig\xc3\xbces braves a les comarques de Lleida. Finalment va assolir el seu objectiu, ja que el Parc del Segre de la Seu d'Urgell va acollir les proves ol\xc3\xadmpiques d'esl\xc3\xa0lom.\n_START_SECTION_\nJuli Suau Farr\xc3\xa9 (1986-1992 i 2000-2004)\n_START_PARAGRAPH_\nVa practicar la nataci\xc3\xb3, la lluita lliure i l'hoquei sobre patins, esport en el qual la temporada 1954-55 va jugar a la m\xc3\xa0xima categoria com a porter del Club Llista Blava de Lleida. Va comen\xc3\xa7ar a practicar el pirag\xc3\xbcisme el 1960, el 1961 es va treure el t\xc3\xadtol de t\xc3\xa8cnic de tercera, el 1962 el de segona, el 1977 el de primer nivell, i el 1985 el d'entrenador nacional. El 1986 va arribar a la presid\xc3\xa8ncia de la federaci\xc3\xb3  i la va ocupar durant set anys en una primera etapa, en la qual tamb\xc3\xa9 va ser vicepresident de la Federaci\xc3\xb3 Espanyola. Despr\xc3\xa9s dels Jocs Ol\xc3\xadmpics de 1992 va deixar-la i va fundar el Club Pirag\xc3\xbcisme Pardinyes de Lleida, per\xc3\xb2 el 2000 va tornar a presentar-se a les eleccions i va viure una segona etapa de president fins al 2004.\n_START_SECTION_\nXavier Balet Farr\xc3\xa9 (1992-2000)\n_START_PARAGRAPH_\nDel 1973 al 1980 va ser  jugador del Club B\xc3\xa0squet Manresa i des de 1987 fins a 1992 va presidir el Centre Excursionista Comarca del Bages. Va practicar pirag\xc3\xbcisme en l'especialitat de marat\xc3\xb3 i  va entrar a la federaci\xc3\xb3 com a membre del  Comit\xc3\xa8 d'Esl\xc3\xa0lom i el 1992 va accedir a la presid\xc3\xa8ncia, durant el seu mandat  va ser el vicepresident del Comit\xc3\xa8 Organitzador del Campionat del M\xc3\xb3n d'Esl\xc3\xa0lom que es va celebrar el 1999 a la Seu d'Urgell.\n_START_SECTION_\nCarme Adell Argil\xc3\xa9s (2004-2008)\n_START_PARAGRAPH_\nPrimer  palista i posteriorment  entrenadora. Llicenciada en educaci\xc3\xb3 f\xc3\xadsica i m\xc3\xa0ster en activitats f\xc3\xadsiques adaptades, va ser entrenadora de l'equip estatal femen\xc3\xad, directiva de la Federaci\xc3\xb3 Espanyola de Pirag\xc3\xbcisme durant la presid\xc3\xa8ncia de Manuel Fonseca, i professora de l'assignatura de caiac de mar de l'Escola Nacional Espanyola d'Entrenadors de Pirag\xc3\xbcisme. El 30 d'octubre de 2004 es va convertir en la nova presidenta de la Federaci\xc3\xb3.\n_START_SECTION_\nJosep Pintado Gonz\xc3\xa1lez (2008)\n_START_PARAGRAPH_\nVa practicar el pirag\xc3\xbcisme des dels quinze anys, primer en el S\xc3\xadcoris Club i despr\xc3\xa9s en el Club N\xc3\xa0utic Lleida, i posteriorment ho va seguir fent en competicions de veterans. Va ocupar la presid\xc3\xa8ncia un breu per\xc3\xadode de nom\xc3\xa9s quatre mesos, des de juny de 2008, quan va ser elegit, fins al mes d'octubre del mateix any, quan va dimitir per motius personals. Malgrat la brevetat del seu mandat, va viure la medalla d'or del lleidat\xc3\xa0 Sa\xc3\xbal Craviotto als Jocs Ol\xc3\xadmpics de Pequ\xc3\xadn 2008, la reinauguraci\xc3\xb3 de l'Escola de Pirag\xc3\xbcisme de Sort, la nova estructura de tecnificaci\xc3\xb3 en aig\xc3\xbces tranquil\xc2\xb7les amb el Centre Catal\xc3\xa0 a Amposta i el Premundial d'esl\xc3\xa0lom a la Seu d'Urgell.\n_START_SECTION_\nJoan Ignasi Rosell Urrutia (2008-)\n_START_PARAGRAPH_\nVa practicar el pirag\xc3\xbcisme de jove  i ja havia format part de la junta directiva de la federaci\xc3\xb3, primer com a secretari sota la presid\xc3\xa8ncia de Carme Adell i despr\xc3\xa9s com a vicepresident amb Josep Pintado. Entre altres c\xc3\xa0rrecs, tamb\xc3\xa9 tenia el de vocal de la Federaci\xc3\xb3 Espanyola de Pirag\xc3\xbcisme. Durant els seus primers quatre anys de mandat van destacar les grans competicions internacionals disputades a Catalunya, com els Campionats del M\xc3\xb3n i d'Europa d'esl\xc3\xa0lom i dues proves de la Copa del M\xc3\xb3n disputades al Parc Ol\xc3\xadmpic de la Seu d'Urgell, el Campionat del M\xc3\xb3n de descens d'aig\xc3\xbces braves disputatt a Sort i el Campionat del M\xc3\xb3n de marat\xc3\xb3 a Banyoles."